അനുഭവങ്ങളെ നന്ദി..., മലയാള സിനിമയുടെ വളര്ച്ചയ്ക്കൊപ്പം സഞ്ചരിച്ച മധുവിന് ഇന്ന് 88ാം പിറന്നാള് കറുത്തമ്മാ.. കറുത്തമ്മ പോകുകയാണോ? എന്നെ ഉപേക്ഷിച്ചിട്ട് കറുത്തമ്മയ്ക്ക് പോകാനാകുമോ...? കറുത്തമ്മ പോയാല് ഞാനീ കടാപ്പുറത്ത് പാടിപ്പാടി മരിക്കും. പരീക്കുട്ടിയുടെ ഹൃദയഭേദകമായ വാക്കുകള് മലയാള സിനിമയുടെ ഫ്ളാഷ്ബാക്കിന്റെ ഫ്രെയിമില് ഇന്നും നിറഞ്ഞുനില്പുണ്ട്. ഒരിക്കലും അടങ്ങാത്ത കടലിലെ ഓളം പോലെ കരളില് നിറയെ മോഹവുമായി പുറക്കാട് കടപ്പുറത്ത് കറുത്തമ്മയെ തേടിയലഞ്ഞ പരീക്കുട്ടി എന്ന ദുരന്ത കാമുകനിലൂടെ മലയാള സിനിമാസ്വാദകരുടെ ഹൃദയത്തില് ചിരപ്രതിഷ്ഠ നേടുകയായിരുന്നു മധു എന്ന നടന്. മലയാളത്തിന്റെ മധു സാറിന് ഇത് എണ്പത്തിയെട്ടിന്റെ നിറവ്. മുന്നൂറിലേറെ കഥാപാത്രങ്ങളിലൂടെ മലയാള സിനിമയുടെ ചരിത്രവളര്ച്ചയ്ക്കൊപ്പം സഞ്ചരിച്ച ഈ പ്രതിഭാധനനെ മലയാളി ഇന്നും ഹൃദയത്തോട് ചേര്ത്തുനിറുത്തുന്നു. സാഹിത്യസൃഷ്ടികളിലെ സ്ഥിരം നായകന് മലയാള സിനിമയുടെ ഫ്രെയിമുകളില് മധു എന്ന പ്രതിഭ കടന്നുപോവാത്ത മേഖലകള് നന്നേ കുറവ്. പക്ഷേ കാലം മധുവിലെ നടനെ വിലയിരുത്തുന്നത് പകര്ന്നാടിയ കഥാപാത്രങ്ങളുടെ പേരിലായിരിക്കും. ലബ്ധപ്രതിഷ്ഠ നേടിയ എഴുത്തുകാരായ ബഷീറിന്റെയും എം.ടിയുടെയും പാറപ്പുറത്തിന്റെയും എസ്.കെ. പൊറ്റെക്കാടിന്റെയും തോപ്പില് ഭാസിയുടെയും ഉറൂബിന്റെയും കേശവദേവിന്റെയും മലയാറ്റൂരിന്റെയും രചനകളില് പിറവികൊണ്ട കരുത്തുറ്റ ആണ്ജീവിതത്തിന് അഭ്രപാളിയില് ഭാവം പകരാനുള്ള നിയോഗം ഏറെയും മധുവിന് കൈവന്നു. സാഹിത്യസൃഷ്ടികളിലെ കഥാപാത്രങ്ങള്ക്ക് ഉയിരേകിയ നടനായിട്ടായിരിക്കും എക്കാലവും മധുവിന്റെ കീര്ത്തി. ചെമ്മീനിലെ പരീക്കുട്ടി, ഭാര്ഗവിനിലയത്തിലെ സാഹിത്യകാരന്, ഉമ്മാച്ചുവിലെ മായന്, ഓളവും തീരത്തിലെ ബാപ്പുട്ടി, നാടന് പ്രേമത്തിലെ ഇക്കോരന്, ഏണിപ്പടികളിലെ കേശവപിള്ള, കള്ളിച്ചെല്ലമ്മയിലെ അത്രാം കണ്ണ്.. മലയാളത്തിന്റെ സെല്ലുലോയ്ഡില് മധു പകര്ന്ന ഭാവതീക്ഷ്ണതകള് സുവര്ണ ലിപികളില് തന്നെ അടയാളപ്പെടുത്തിയിട്ടുണ്ട്. ഷഷ്ഠിപൂര്ത്തിയും സപ്തതിയും നവതിയുമൊക്കെ ആഘോഷിക്കപ്പെടുന്നവരുടെ കൂട്ടത്തില് മധുവില്ല. എണ്പത്തിയെട്ട് വര്ഷം മുന്പ് ജനിച്ചുപോയതുകൊണ്ട് ഇപ്പോള് എണ്പത്തിയെട്ട് വയസായി എന്നല്ലാതെ അതിലൊന്നും വലിയ കാര്യമില്ലെന്ന ചിന്താഗതിയാണ് മധുവിന്. അമ്ബതുവര്ഷം മുമ്ബ് തുടങ്ങിയ ആ നടനയാത്ര എണ്പത്തിയെട്ടാം വയസിലും തുടരുന്നു. തിരുവനന്തപുരം മേയറായിരുന്ന കീഴത് തറവാട്ടില് ആര്. പരമേശ്വരന്പിള്ളയുടെയും തങ്കമ്മയുടെയും മൂത്ത മകന് മാധവന് കുട്ടിക്കാലത്തേ നാടകം തന്റെ ഹൃദയത്തോട് ചേര്ത്തുകെട്ടിയിരുന്നു. ഏഴാം വയസില് വി.ജെ.ടി ഹാളില് വച്ചായിരുന്നു കൊച്ചുമാധവിന്റെ മനസിലേക്ക് നാടകം ഒരു വിസ്മയക്കാഴ്ചയായി വിരുന്ന് എത്തിയത്. അപ്പൂപ്പന് പത്മനാഭപിള്ള ഹാസ്യകഥാപാത്രമായി രംഗത്ത് എത്തിയ ആ നാടകമാകാം മാധവന്റെ കുഞ്ഞുമനസില് ഒരു നാടകക്കാരന് പിറവിയെടുക്കാന് കാരണമായത്. എസ്.എം.വി സ്കൂള്, പേട്ട സ്കൂള്, സെന്റ് ജോസഫ് സ്കൂള് എന്നിവിടങ്ങളിലെ സ്കൂള് പഠനകാലത്ത് നാടകം ലഹരിയും ആവേശവുമായി മധു നെഞ്ചിലേറ്റി നടന്നു. തിരുവനന്തപുരത്തെ അമച്വര് നാടക പ്രസ്ഥാനം പൂത്തു തളിര്ത്ത കാലം മധുവിലെ നാടകക്കാരന്റെയും വളര്ച്ചയായിരുന്നു. ബനാറസ് യൂണിവേഴ്സിറ്റിയില് നിന്ന് എം.എ ബിരുദവുമായി എത്തിയ മധു കോളേജ് അദ്ധ്യാപകന്റെ വേഷത്തില് ജീവിതയാത്ര തുടരുമ്ബോഴും നാടകത്തെ കൈയൊഴിഞ്ഞില്ല. നാഷണല് സ്കൂള് ഒഫ് ഡ്രാമയിലെ പഠനം കഴിഞ്ഞ് ഇറങ്ങുമ്ബോള് മധുവിനായി മലയാളത്തിന്റെ വെള്ളിത്തിര കാത്തിരിപ്പുണ്ടായിരുന്നു. പി. മാധവന് നായര് എന്ന പേരുമാറ്റി മധുവായി. എത്രയെത്ര കുപ്പായങ്ങള് 1963ല് പ്രദര്ശനത്തിന് എത്തിയ എന്.എന്. പിഷാരടിയുടെ നിണമണിഞ്ഞ കാല്പാടുകളിലെ പട്ടാളക്കാരന് സ്റ്റീഫനായി തുടങ്ങിയ ആ അഭിനയജീവിതം അഞ്ചു പതിറ്റാണ്ടുകള് പിന്നിട്ടുകഴിഞ്ഞു. ഇന്നും ഒരു വിദ്യാര്ത്ഥിയുടെ മനസോടെ സിനിമയെ പഠിച്ചും അറിഞ്ഞും നടിച്ചും മുന്നേറിയിരുന്ന അദ്ദേഹത്തിന് അര്ഹമായ അംഗീകാരം നല്കുന്നതില് നമ്മള് പിറകോട്ട് പോയി എന്നു കരുതേണ്ടതാണ്. അംഗീകാരങ്ങളുടെ പൊന്നാടകള് കൊണ്ടു എത്ര മൂടിയാലും അതിന്റെ ധവളിമയില് മതിമറന്നുപോകില്ല മധു എന്ന മലയാളത്തിന്റെ മധു സാര്. അതു തന്നെയാണ് മറ്റുള്ളവരില് നിന്ന് മധുവിനെ വ്യത്യസ്തനാക്കുന്നതും. നടന്, നിര്മ്മാതാവ്, സംവിധായകന്, വിതരണക്കാരന്, തിരക്കഥാകൃത്ത്, സ്റ്റുഡിയോ ഉടമ. എത്രയെത്ര കുപ്പായങ്ങള്. കാലം മധുവിനെ എങ്ങനെയായിരിക്കും വായിക്കുക. കണ്ണമ്മൂലയിലെ ശിഭവനില് കന്നി മാസത്തിലെ ചോതി നക്ഷത്രക്കാരനായി മധു സാര്. ശ്രദ്ധേയ സിനിമകളില് ചിലത് നിണമണിഞ്ഞ കാല്പാടുകള് മൂടുപടം തച്ചോളി ഒതേനന് ഭാര്ഗവിനിലയം കുട്ടിക്കുപ്പായം അശ്വമേധം ചെമ്മീന് സാത് ഹിന്ദുസ്ഥാനി ഹിന്ദി കള്ളിച്ചെല്ലമ്മ ഓളവും തീരവും കരകാണാക്കടല് സിന്ദൂരച്ചെപ്പ് രക്തം ഇതാ ഇവിടെ വരെ ഏണിപ്പടികള് ഹൃദയം ഒരു ക്ഷേത്രം അനുഭങ്ങളെ നന്ദി തീക്കനല് ധര്മ്മദുരൈ തമിഴ് സംവിധാനം ഒരു യുഗസന്ധ്യ ഉദയം പടിഞ്ഞാറ് ആരാധന ധീരസമീരേ യമുനാ തീരേ തീക്കനല് അക്കല്ദാമ നീലക്കണ്ണുകള് സിന്ദൂരച്ചെപ്പ് പ്രിയ മാന്യശ്രീ വിശ്വാമിത്രന് കാമം ക്രോധം മോഹം സാഥി